Мэзхэр къагъэщIэрэщIэж
«ЩIыуэпс» лъэпкъ проектым хыхьэу Къэбэрдей-Балъкъэрым щагъэзэщIэнущ «Мэзхэр хъумэн» щIыналъэ программэр.
Абы и къалэн нэхъыщхьэр жыгыу ираупщIыкIым хуэдиз хэсэжынырщ. 2024 гъэм нэсыху ди мэзхэм зы щIыпIэ IэнэщI къэмынэу къэгъэщIэрэщIэжын хуейуэ щытщ. Экологием дежкIэ мыхьэнэ ин зиIэ мы Iуэхум 2020 гъэм къэрал бюджетым сом мелуан 43-м щIигъу къыхагъэкIащ. Абы щыщу мэзхэр къэгъэщIэрэщIэжыным сом мелуани 8,84-рэ, мэзхэр мафIэсым щызыхъумэхэр зыхуеину техникэхэмрэ IэмэпсымэхэмкIэ къызэгъэпэщыным — сом мелуан 34-рэ, мэз хозяйствэхэр зыхуеинухэр къахуэщэхуным сом мел-уан 0,73-рэ текIуэдэнущ.
Проектым ипкэ иткIэ мэз мафIэсхэм зэрыпэщIэтыну техникэу 11,Iэмэпсымэ зэмылIэужьыгъуэу 148-рэ, мэз хозяйствэхэм папщIэ оборудованэу 66-рэ къащэхуащ. Илъэс блэкIам къриубыдэу ди республикэм гектари 102-м жыгыщIэхэр щыхасащ. ЯIэ мэз гектар 50-м нэсым жыгхэр щыкIэщIасэжащ, агротехникэ лэжьыгъэхэр егугъуу къыщрахьэлIащ гектар 1378-м.
Ди республикэм и мэз хозяйствэхэм псом хуэмыдэу гулъытэ ин хуащI мэзхэр зэрагъэбэгъуэжыну жыгыщIэ цIыкIухэр щагъэкI хьэсэхэм. НобэкIэ абыхэм гектар мини 2-м щIигъу яубыд.
ЖАНХЪУЭТ Зузэ.
